Stormers laat Harlequin-trane loopDeon Fourie het ’n barshou teen Harlequins gespeel. Foto: Hansie Linde. Die Stormers en Harlequins is twee spanne wat daarvan hou om avontuurlustige rugby te speel. Maar ná ŉ aksiebelaaide wedstryd op die DHL-stadion in Kaapstad was dit die tuisspan se spelers wat die sweep geklap het. Steven Kitshoff se span het vyf drieë gedruk om die Engelse besoekers met 32 – 28 in ŉ Kampioenebeker-tweestryd te klop. Eintlik vlei die eindtelling Harlequins so ŉ bietjie want hulle het drie drieë gedruk nadat die Stormers lank reeds die uitslag in die sakkie gehad het. Die wedstryd het met die spoed van lig begin met Deon Fourie wat ŉ uitstekende Stormers-beweging afgerond het. Alex Dombrandt het weliswaar daarna die eerste van Harlequins se drieë gedruk, maar die eerste helfte het beslis aan die tuisspan behoort. Manie Libbok het weliswaar met sy stelskopradar gesukkel, maar hy het die Engelsmanne met sy taktiese skopwerk onder druk geplaas en van sy goedberekende skoppies het gereeld die hande van ŉ vlieënde agterspeler gevind. Damian Willemse – wat ook maar ŉ paar hanteerfoute gemaak het – het gewys hy is pure Bok toe hy net ná rustyd soos ŉ wafferse akrobaat oor die doellyn geduik het. ???? Manie Libbok's kick ???? Seabelo Senatla's offload✨ Damian Willemse's magic This is too neat from the DHL Stormers | #HeinekenChampionsCup pic.twitter.com/3XTmz3JNMW — SuperSport ???? (@SuperSportTV) April 1, 2023 Dan was Fourie ŉ doring in die Harlequin-vlees en benewens sy driedrukvermoë het hy ook die lewe nag vir hulle op die grond gemaak. Neethling Fouché en Brok Harris het gewys dat hulle nie vir Steven Kitshoff en Frans Malherbe hoef terug te staan nie en hulle het die Harlequins se voorry laat sweet. Met die telling op 32 – 7 in die Stormers se guns het hulle hul voet van die versnelpedaal gehaal en toegelaat dat André Esterhuizen en kie ŉ paar drieë kon druk. Maar die Kaap is beslis weer Hollands, terwyl Harlequins maar die sneesdoekies kan nadertrek: Vir 70 minute was alle rugbygrappies op ŉ stokkie. Stormers: Drieë: Deon Fourie (2), Steven Kitshoff, Damian Willemse en Willie Engelbrecht. Doelskoppe: Manie Libbok (2). Strafskop: Libbok. Harlequins: Drieë: Alex Dombrandt (2), André Esterhuizen en Joe Marchant. Doelskoppe: Marcus Smith (4).